# Az OmegaT használata a parancssorból

- Előfeltételek

- A parancssorból való használat elindítása

- További lehetőség

Az OmegaT használható külön felhasználói felület nélkül, a parancssorból. A parancssor használata esetén nincs grafikus felhasználói felület (vagyis bármely konzolról futtatható), és az adott projekt fordítása automatikusan történik.

### Előfeltételek

Az OmegaT futtatásához érvényes OmegaT-projekttel kell rendelkeznie. A projekt helye közömbös, mivel azt egyébként is a parancssorban kell megadnia.

Ha megváltozott beállításokra lesz szüksége, akkor a konfigurációs állományoknak is jelen kell lenni. Ez kétféleképpen érhető el:

1. Futtassa az OmegaT-t a szokásos módon (a grafikus felülettel), és állítsa be a beállításokat. Ha az OmegaT-t a parancssorból indítja el, az ezeket a beállításokat fogja majd használni. Ha az OmegaT-t nem tudja a szokásos módon használni (nincs grafikus felület):
2. másolja át a beállításokat az OmegaT egy másik gépen lévő telepítéséről valamely könyvtárba. A hely közömbös, mivel azt a parancssorban megadhatja. Az érintett állományok a filters.conf és a segmentation.conf, melyek a felhasználó gyökérkönyvtárában találhatók (pl. C:\Documents and Settings\%User%\OmegaT, ha Windowst használ, %user%/.omegat/ Linux esetén)

### A parancssorból való használat elindítása

Az OmegaT parancssorból való futtatásához néhány plusz paramétert kell megadnia. A legfontosabb a `<project-dir>`, valamint adott esetben a `--config-dir=<config-dir>`.

Példa: `$> java -jar OmegaT.jar /path/to/project --config-dir=/path/to/config-files/ --mode=console-translate`

Magyarázat:

`<project-dir>` | tudatja az OmegaT-vel, hol található a fordítandó projekt. Megadása esetén az OmegaT a parancssorból indul el és lefordítja az adott projektet.
`--config-dir=<config-dir>` | tudatja az OmegaT-vel, mely könyvtárban vannak a konfigurációs állományok. Ha nincs megadva, az OmegaT az alapbeállítást használja (a felhasználó gyökérkönyvtárában az OmegaT könyvtárát, ha ez hiányzik, akkor az aktuális munkakönyvtárat).
`--mode=console-translate` | Az OmegaT a parancssorból indul el és lefordítja az adott projektet.

### További lehetőség

Van egy további parancssori paraméter, amely csak parancssoros használat esetén áll rendelkezésre: a `--quiet`, azaz csendes üzem. Csendes üzem esetén kevesebb információ jelenik meg a képernyőn. Nem jelennek meg az állapotsoron egyébként megjelenő üzenetek.
Használata: `java -jar OmegaT.jar /path/to/project --quiet`

Jogi tudnivalók | Kezdőoldal | Tartalomjegyzék